Anora (elokuva)

Anora on vuonna 2024 ensi-iltansa saanut yhdysvaltalainen draamakomediaelokuva, jonka on käsikirjoittanut, ohjannut ja leikannut Sean Baker. Se kertoo nuoresta seksityöntekijästä (Mikey Madison) ja tämän suhteesta venäläisen oligarkin poikaan (Mark Eidelštein). Muissa rooleissa esiintyvät Juri Borisov, Karren Karagulian, Vatše Tovmasjan ja Aleksei Serebrjakov.
"Anora" sai ensi-iltansa 21. toukokuuta 2024 Cannesin elokuvajuhlilla, missä se voitti Kultaisen palmun. Sitä esitettiin myös muun muassa Telluridessa ja Helsingissä. Teatteriensi-illan se sai Yhdysvalloissa 18. lokakuuta 2024. 
Elokuva palkittiin viidellä Oscar-palkinnolla parhaasta elokuvasta, ohjauksesta, naispääosasta (Madison), alkuperäisestä käsikirjoituksesta ja leikkauksesta. Elokuva palkittiin myös kahdella Baftalla muun muassa parhaasta naispääosasta.
Juoni.
Anora ”Ani” Miheeva on strippari, joka työskentelee manhattanilaisella Headquarters-nimisellä strippiklubilla. Hänen pomonsa esittelee hänet rikkaan venäläisen oligarkin pojalle Ivan ”Vanja” Zaharoville, joka asuu vanhempiensa omistamassa kartanossa Brooklynissä. Ivan maksaa Anille seksistä 15 000 dollaria, jotta tämä viettäisi viikon hänen kanssaan. Ani lähtee Ivanin ja tämän kaveriporukan mukana Las Vegasiin, missä Ivan kosii Ania, jotta saisi pysyvän oleskeluluvan Yhdysvaltoihin. Ani on skeptinen, mutta suostuu naimisiin rikkaan elämän toivossa, ja heidät vihitään lasvegasilaisessa hääkappelissa. Hän ottaa lopputilin töistään ja muuttaa asumaan Ivanin kartanoon.
Uutiset häistä kantautuvat Venäjälle Ivanin vanhempien korviin, ja he käskevät Ivanin armenialaista kummisetää Torosia mitätöimään avioliiton samalla kun he lentävät Yhdysvaltoihin. Toros lähettää kätyrinsä Garnikin ja Igorin kartanolle, missä he kertovat Ivanille tämän vanhempien hakevan hänet takaisin Venäjälle. Ivan lähtee karkuun ja jättää Anin taakseen. Ani tappelee Garnikia ja Igoria vastaan, mutta he onnistuvat sitomaan hänet. Toros saapuu kartanolle, takavarikoi Anin vihkisormuksen ja tarjoaa tälle 10 000 dollaria avioliiton mitätöimisestä. Ani vakuuttaa heidän rakkautensa olevan aitoa, mutta suostuu auttamaan Torosia Ivanin etsimisessä.
Ani, Toros, Garnik ja Igor ajavat koko yön ympäri Brooklyniä etsien Ivania. He löytävät hänet vahvassa humalassa Anin entisestä työpaikasta toisen stripparin kanssa. He odottavat yön yli oikeustalon edessä, mutta seuraavana aamuna avioliiton mitätöinti ei onnistu, sillä Ani ja Ivan menivät naimisiin eri osavaltiossa. Lentokentällä Ani esittäytyy Ivanin äidille Galinalle venäjäksi, mutta tulee välittömästi torjutuksi. Ivan alistuu vanhempiensa tahtoon ja ilmoittaa kylmästi Anille heidän avioliittonsa olevan mahdoton. Ani uhkailee Zaharoveja avioerolla jolloin Ani saisi puolet Ivanin omaisuudesta, mutta Galina uhkaa siinä tapauksessa tuhota hänen elämänsä. He lentävät Las Vegasiin, missä Ani ymmärtää vihdoin Ivanin lapsellisuuden ja Zaharovin perheen vallan ulottuvuuden, ja suostuu avioliiton mitätöimiseen. Vielä ennen lähtöään Ani solvaa Ivania ja Galinaa.
Igor saattaa Anin takaisin New Yorkiin ja kartanolle pakkaamaan tavaransa. He viettävät yön kartanossa, missä Igor yrittää jutella rennosti Anin kanssa. Ani on kuitenkin tuohtunut heidän ensitapaamisestaan ja väittää, että Igor olisi raiskannut hänet, jos olisi ollut yksin Anin kanssa, minkä Igor kiistää. Aamulla Igor antaa Anille Torosin lupaamat rahat ja ajaa hänet kotiin. Autossa hän palauttaa Anille tämän vihkisormuksen hyväntahtoisuuden eleenä. Ani aloittaa seksin Igorin kanssa, mutta lopettaa, kun tämä yrittää suudella häntä, ja murtuu kyyneliin.